প্রেসিডিয়ামে মীনাক্ষী! বাম শিবিরে গুরুত্ব বাড়ছে যুবনেত্রীর?

ওয়েব ডেস্ক: বাম শিবিরে নতুন দায়িত্ব পেলেন নেত্রী মীনাক্ষী মুখোপাধ্যায় (Minakshi Mukherjee)। মাদুরাইতে অনুষ্ঠিত সিপিএমের (CPIM) পার্টি কংগ্রেসে নতুন চমক হিসেবে উঠে এল বাম নেত্রীর নাম। পার্টি কংগ্রেস পরিচালনার জন্য যে পাঁচ সদস্যের সভাপতিমণ্ডলী বা প্রেসিডিয়াম গঠন করা হয়েছে, তাতে জায়গা পেয়েছেন মীনাক্ষী। এই খবর চাউর হতেই যুবনেত্রীকে নিয়ে শুরু হয়েছে নানা জল্পনা। বিশেষ করে, বাংলার বুকে দলের নেতৃত্বের ক্ষেত্রে আগামী দিনে মীনাক্ষীর ভূমিকা কতটা গুরুত্বপূর্ণ হতে চলেছে, তা নিয়ে রাজনৈতিক বিশ্লেষকদের মধ্যে চলছে জোর আলোচনা।

সাধারণত, পার্টি কংগ্রেসের প্রেসিডিয়ামে জায়গা পান পলিটব্যুরো এবং কেন্দ্রীয় কমিটির শীর্ষ নেতারা। কিন্তু মীনাক্ষী মুখোপাধ্যায় বর্তমানে ডিওয়াইএফআই-এর পশ্চিমবঙ্গ রাজ্য সম্পাদক। তা সত্ত্বেও তাঁকে এই কমিটিতে অন্তর্ভুক্ত করা হয়েছে। এই সিদ্ধান্ত ইঙ্গিত দিচ্ছে যে সিপিএম ভবিষ্যতে তাঁকে গুরুত্বপূর্ণ দায়িত্ব দিতে প্রস্তুত। অনেকেই মনে করছেন, এটি আসলে মীনাক্ষীর ভবিষ্যৎ কেন্দ্রীয় কমিটিতে অন্তর্ভুক্তির এক প্রাথমিক পদক্ষেপ।

আরও পড়ুন: দেশে দাঙ্গা ও বিভাজন করতে চাইছে বিজেপি: মমতা

সূত্রের খবর, সিপিএম সার্বিকভাবে তরুণ নেতৃত্বের উত্থান ঘটাতে চাইছে। দলের রাজনৈতিক খসড়া প্রতিবেদনে স্পষ্টভাবে উল্লেখ করা হয়েছে যে, দলে নতুন ও তরুণ নেতৃত্বকে না আনলে ভবিষ্যতে সংগঠন সংকটে পড়তে পারে। সেই কারণেই মীনাক্ষীর মতো নেতাদের সামনে আনার সিদ্ধান্ত নেওয়া হচ্ছে। তবে, শেষ পর্যন্ত কেন্দ্রীয় কমিটিতে তিনি জায়গা পান কি না, সেটাই এখন দেখার বিষয়।